ТкIуэпс зырызурэ къыщIапIытIыкI
«Спартак-Налшык» (Налшык) — «Химки» (Химки) — 1:1 (1:1). Налшык. «Спартак» стадион. Накъыгъэм и 6-м. ЦIыху 500 еплъащ.
Судьяхэр: Куликов (Саранск), Клепцов, Петросян (тIури Дон Iус Ростов щыщщ).
«Спартак-Налшык»: Антипов, Дашаев, Соблыр, Марченкэ, Семёнов, Мухьэммэд (Бажэ, 68), Ахриев, Дроздов (Мурачёв, 90), Крамаренкэ (Войнов, 75), Багъэтыр, Ахъядов (ЛIуп, 73).
«Химки»: Исупов, Чернышов, Заикэ, Малание (Мостовой, 66), Шумских, Лапин, Петрусев (Нильсен, 57), Тюнин, Кокоев (Гащенков, 55), Казаев, Кузьмичёв (Горячев, 82).
Топхэр дагъэкIащ: Казаевым, 7 (0:1). Багъэтырым, 23 (1:1).
Дагъуэ къыхуащIащ: Чернышовым, Гащенковым, Соблырым, Багъэтырым, Марченкэ.
Мы зэIущIэм и щIэдзэкIэр куэдым зыхуамыгъэфэщащ: хьэщIэхэм псынщIэ дыдэу тепщэныгъэр яубыдри, ебланэ дакъикъэм бжыгъэр къызэIуахащ. Гъэр къызэрихьэрэ армырами я стадионым щытемыкIуэф «Спартак-Налшыкым» и футболистхэр аргуэру щытыкIэ гугъум ихуащ.
Ди щIалэхэм зыкъыщащIэжар дакъикъэ зыбгъупщI дэкIа иужькIэщ. А лъэхъэнэращ япэу хьэщIэхэм я гъуэм налшыкдэсхэр щеуар — Ахъядов Апти штрафнойм илъадэри, и хьэрхуэрэгъухэр игъэпIейтеящ, арщхьэкIэ къикIаишхуэ щыIэкъым. Iуэхур зыгъэзэкIуэжар Багъэтыр Альбертщ. 23-нэ дакъикъэм абы топыр къыIэрыхьащ икIи «Химки»-м и гъуащхьэтетыр пэмылъэщын хуэдэу гъуэм еуащ — 1:1.
Мыгувэу налшыкдэсхэм бжыгъэр ягъэбэгъуэфыну щытащ. Ди жагъуэ зэрыхъунщи, хьэщIэхэм я гъуащхьэтетым къигъэлъеижа топым «Спартак-Налшыкым» и футболистхэм ящыщ зыри япэу нэсакъым. Абы и жэуапу хьэщIэхэр лъэщу ебгъэрыкIуащ. Иджы Антиповым ди гъуэр къригъэлын хуей хъуащ.
ЗэрытемыгъэкIуэныгъэм къахуихь очко закъуэм арэзы къимыщI налшыкдэсхэм джэгум и етIуанэ Iыхьэр нэхъ жыджэру ирагъэкIуэкIащ. Крамаренки Дашаевми Iэмал хъарзынхэр яIащ «Спартак-Налшыкыр» япэ ирагъэщыну. Псом хуэмыдэу хэгъэрейхэр текIуэныгъэм пэгъунэгъу хъуат ЛIуп Ислъамрэ Бажэ Амиррэ зэкIэлъхьэужьу гъуэм щеуам. ХьэщIэхэм я насыпти, топыр гъуэм дэкIакъым.
Арати, 2016 — 2017 гъэхэм япэ дивизионым щекIуэкI зэхьэзэхуэм епщыкIубла- нэу зэрыщытемыгъэкIуауэ «Спартак-Налшыкыр» джэгупIэ губгъуэм икIыжащ. Зэпеуэр иухауэ я очкохэр щызэхуэдизым и деж текIуэныгъэ нэхъыбэ зиIэхэр япэ зэрырагъэщыр къэплъытэмэ, ди щIалэхэр абы иригъэкIуэтэхыфынущ. ХэкIыпIэр, къэнэжа джэгугъуищым очко щырыщ нэхъыбэIуэрэ къызэрыщахьыным щIэбэнынуращ.
УимыгъэпIейтеинкIэ Iэмал иIэкъым мы гъэм «Спартак-Налшыкыр» и стадионым зэи зэрыщытемыкIуам. ИригъэкIуэкIа зэIущIи 5-м ящыщу 2-м къыщыхагъэщIащ, 3-м зэрыщытегъэкIуакъым. Апхуэдэурэ ткIуэпс зырызурэ къыщIапIытIыкI очко бжыгъэм зэкIэ здынихьэсар епщыкIутхуанэ увыпIэращ. Зэ къекIуэтэхыжмэ, етIуанэ дивизионыр къыпоплъэ.
Адрейхэр зэрыджэгуам и гугъу пщIымэ, къыхэгъэщхьэхукIыпхъэщ Мэзкуу и «Динамо»-м и ужьым иту Ленинград областым и «Тосно» командэри премьер-лигэм зэрыкIуар. А гупым и ехъулIэныгъэм хэлъхьэныгъэшхуэ хуищIащ абы и гъуащхьэхъумэ ди лъахэгъу Абазэ Руслан.
АдэкIэ фыщыдгъэгъуэзэнщ япэ дивизионым иужьу щекIуэкIа зэIущIэхэм къарикIуа бжыгъэхэм. Мис ахэр: «Луч-Энергия» (Владивосток) — «СКА-Хабаровск» (Хабаровск) — 0:2, «Зенит-2» (Санкт-Петербург) — «Мордовия» (Саранск) — 3:1, «Волгарь» (Астрахань) — «Сибирь» (Новосибирск) — 4:0, «Динамо» (Мэзкуу) — «Факел» (Воронеж) — 0:1, «Балтика» (Калининград) — «Кубань» (Краснодар) — 0:1, «Тюмень» (Тюмень) — «Шинник» (Ярославль) — 5:1, «Енисей» (Красноярск) — «Сокол» (Саратов) — 3:1, «Нефтехимик» (Нижнекамск) — «Тосно» (Ленинград область) — 0:2, «Спартак-2» (Мэзкуу) — «Тамбов» (Тамбов) — 1:2.
КъыкIэлъыкIуэ джэгугъуэр «Спартак-Налшыкым» дыгъуасэ иригъэкIуэкIащ. Новосибирск къалэм ар щыIущIащ «Сибирь» командэм.
Жыласэ Заурбэч.
